राजस्थान का अलवर जिला एकबार फिर शर्मसार हुआ है। जिले में रक्षक ही 'भक्षक' बन गया है। रेप का आरोप एक उप निरीक्षक पर लगा है। दरअसल खेड़ली थाने में फरियाद लेकर आई महिला से उप निरीक्षक ने 3 दिन तक दुष्कर्म किया है। महिला के रेप का मामला दर्ज करवाने के बाद पुलिस ने आरोपी उप निरीक्षक को गिरफ्तार कर लिया गया है।
मिली जानकारी के मुताबिक, अलवर जिले के खेड़ली थाने में तैनात उप निरीक्षक भरत सिंह (54 वर्ष) को 26 वर्षीय महिला से दुष्कर्म के मामले मे गिरफ्तार कर लिया है। मामले की सूचना के बाद आईजी हवा सिंह घुमारिया, एसपी तेजस्वनी गौतम खेड़ली थाने पहुंचे और मामले की जानकारी जुटाई जा रही है। आरोपी उप निरीक्षक भरत सिंह ने 2 मार्च को थाने पर शिकायत दर्ज कराने आई महिला से 3 दिन तक दुष्कर्म किया। इसके बाद रविवार की दोहपर बाद महिला ने खेड़ली थाने पहुंच कर मामला दर्ज करवाया है।
अलवर: ASI रामजीत गुर्जर पर रेप का मुकदमा दर्ज, अश्लील VIDEO बनाकर यौन शोषण का आरोप
पति से विवाद के निपटारे के लिए थाने पहुंची थी महिला
बताया जा रहा है कि महिला, पति से विवाद मामले के निपटारे के लिए थाने पहुंची थी। जहां उप निरीक्षक ने झांसा देकर महिला के साथ दुष्कर्म किया और उसके बाद 3 दिन तक उससे साथ दुष्कर्म करता रहा था। एसपी अलवर तेजस्वनी गौतम ने बताया कि 26 वर्षीय महिला से 2, 3 ओर 4 मार्च को रेप किया गया। तब किसी कारणवश महिला शिकायद दर्ज नहीं करवा पाई। आज दोपहर करीब 3 बजे महिला थाने पर आई थी, उसकी रिपोर्ट पर मामला दर्ज कर आरोपी उप निरीक्षक को गिरफ्तार किया है। मामले की प्रारंभिक जांच में उप निरीक्षक दोषी पाए गए हैं।
4 दिन पहले ही एक एएसआई पर दर्ज हुआ है रेप का मामला
गौरतलब है कि अलवर पुलिस, महिलाओं के मामले में लापरवाही और शोषण के मामले में हमेशा चर्चाओं में रहती है। लेकिन इस बार खाकी ने थाने में आई महिला से रेप की घटना को अंजाम दिया गया है। 4 दिन पूर्व अरावली विहार थाने में पोस्टेड एएसआई रामजीत गुर्जर पर महिला से रेप का मामला दर्ज करवाया था, जिसके खिलाफ महिला थाने में मामला दर्ज हुआ है। जिसको एसपी ने लाइन हाजिर कर दिया है लेकिन अभी तक उसे गिरफ्तार नहीं किया गया है।